**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 22.12.2023 ora 08.00 – 23.12.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 23.12.2023, ora 08.00**

**RÂURI:**

**Debitele au fost în creştere** ca urmare a efectului combinat al precipitațiilor căzute în interval, cedării apei din stratul de zăpadă şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Arieş, Bega Veche, Bega, Timiş, Bârzava, Moravița, Caraş, Nera şi Cerna. Pe celelalte râuri debitele au fost relativ staționare.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișul Repede, Mureș, Bârzava, Nera, pe unii afluenți ai Crişului Negru, în bazinul superior și mijlociu al Bistriței și pe cursurile superioare ale Trotușului și Prutului.

Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe cursul Ialomiței, pe râurile din bazinele hidrografice Bârlad şi Jijia şi pe unii afluenți din bazinele inferioare ale Jiului şi Oltului. Formațiunile de gheață (gheață la maluri), existente pe unii afluenți ai Oltului mijlociu şi ai Moldovei, s-au menținut fără modificări importante.

Ca urmare a propagării viiturilor formate anterior se situează peste **COTELE DE ATENȚIE** râurile la stațiile hidrometrice: Tur – Micula (270+38)-jud. SM, Crasna – Domăneşti (400+56)-jud.SM şi Crasna – Berveni (490+27)-jud.SM (sectoare îndiguite).

A fost în vigoare **Atenționarea hidrologică nr.132 din 21.12.2023,** până la ora 24:00.

**Debitele vor fi în creştere** ca urmare a efectului combinat al precipitațiilor în curs, celor prognozate, cedării apei din stratul de zăpadă şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Arieş, Bega Veche, Bega, Timiş, Bârzava, Moravița, Caraş, Nera, Cerna şi în bazinul superior al Jiului. Pe celelalte râuri debitele vor fi relativ staționare.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din Maramureş, cu posibile depăşiri ale **COTELOR DE ATENŢIE.**

Formațiunile de gheață (gheață la maluri) existente se vor menține fără modificări importante.

Ca urmare a propagării viiturilor formate anterior se vor menține peste **COTELE DE ATENȚIE** cursurile inferioare ale râurilor Tur şi Crasna (sectoare îndiguite).

**DUNARE:**

**Debitul la intrarea în țar****ă (secțiunea Baziaș) în** **intervalul 22.12.2023 – 23.12.2023** **a fost staționar, având valoarea de** **9600 m3/s,** peste media multianuală a lunii **decembrie 5200 m3/s.**

În aval de Porţile de Fier, debitele au fost în creștere pe sectoarele Gruia – Bechet și Oltenița– Tulcea și în scădere pe sectorul Corabia – Giurgiu.

**Debitul la intrarea în țară (secțiunea Baziaș) va fi în scădere (9500 m3/s).**

În aval de Porţile de Fier, debitele vor fi în creştere pe sectoarele Gruia – Tr. Măgurele şi Brăila – Tulcea, în uşoară scădere pe sectorul Zimnicea – Oltenița şi relativ staționare pe sectorul Călăraşi – Vadu Oii.

**2.** **Situaţia meteorologică în intervalul 22.12.2023, ora 08.00 – 23.12.2023, ora 08.00**

**În ţara,** valorile termice diurne s-au menținut peste cele specifice perioadei în toate regiunile, local cu abateri pozitive de peste 5...8 grade. Cerul a avut înnorări și au fost precipitații pe arii relativ extinse în regiunile intracarpatice și pe alocuri în rest. Acestea au fost mai ales sub formă de ploaie în Banat, Oltenia și Muntenia, mixte în Crișana, Transilvania și Moldova, predominant ninsori în Maramureș și doar ninsori la munte. Precipitațiile au avut și caracter de aversă, iar în special în nord-vestul și centrul țării, pe alocuri s-au semnalat descărcări electrice. Cantitățile de apă au depășit pe arii restrânse 10...15 l/mp, cu precădere la munte. Vântul s-a intensificat treptat în majoritatea zonelor, cu viteze în general de 45...60 km/h, iar în zona montană înaltă, rafalele au depășit 110...120 km/h, viscolind temporar ninsoarea. La ora 20 era strat de zăpadă local la munte și măsura -în platformele stațiilor meteorologice- până la 62 cm în Munții Călimani, în Maramureș (până la 4 cm) și izolat în Transilvania (până la 3 cm). Temperaturile maxime s-au situat între 3 grade la Dumbrăvița de Codru, Ocna Șugatag, Odorheiu Secuiesc, Toplița, Joseni, Miercurea Ciuc și Întorsura Buzăului și 12 grade la Bacău, iar la ora 6 se înregistrau valori termice cuprinse între -3 grade la Suceava și Negrești și 6 grade la Zimnicea, Videle, București-Filaret, Oltenița, Călărași și Râmnicu Sărat. Cu totul izolat s-a format ceață.

*OBSERVAȚII - au fost emise 3 mesaje pentru fenomene meteorologice periculoase imediate, după cum urmează: 1 avertizare cod portocaliu și 2 atenționări cod galben.*

**La Bucureşti,** valorile termice au fost în continuare mai mari decât în mod obișnuit pentru această dată. Cerul a avut înnorări, iar vântul a suflat moderat, cu intensificări temporare (rafale în general de 40...45 km/h). Temperatura maximă a fost de 8 grade la Afumați și Băneasa și 9 grade la Filaret, iar la ora 6 se înregistrau 5 grade la Afumați și Băneasa și 6 grade la Filaret.

**3. Prognoza meteorologică în intervalul 23.12.2023, ora 08.00 – 24.12.2023, ora 08.00**

**În ţara,** vremea va fi vântoasă în toată țara, astfel că vor fi viteze în general de 45...60 km/h, iar în timpul zilei în Oltenia, Muntenia și Transilvania local vor fi rafale de 70...80 km/h. La munte vor fi viteze de 90...100 km/h, iar la altitudini mari în vestul Carpaților Meridionali rafalele vor depăși 110...120 km/h. Cerul va avea înnorări și vor fi precipitații pe arii relativ extinse în regiunile intracarpatice și local în rest. Acestea vor fi mixte în vest și în sud, în rest vor predomina ninsorile, iar în zona montană local va ninge moderat cantitativ (15...25 l/mp). În Maramureș, Transilvania, dar pe arii restrânse și în Moldova va ninge viscolit, iar la munte va fi viscol puternic, vizibilitate foarte redusă și zăpadă troienită. Temperaturile maxime se vor încadra între -2 grade în estul Transilvaniei și 10 grade în sudul Olteniei și al Munteniei, iar cele minime se vor situa între -6 și 8 grade, cu cele mai mari valori în sud-vest.

**La Bucureşti,** vremea va fi vântoasă, cu rafale de 55...65 km/h. Cerul va avea înnorări temporare și mai ales la începutul zilei va ploua slab. Temperatura maximă se va situa în jurul valorii de 8 grade, iar cea minimă va fi de 0...1 grad

**4. Informare nivometeorologică pentru perioada 22.12.2023 ora 20 - 25.12.2023 ora 20.**

**ZONA MONTANĂ ÎNALTĂ - risc 3 - însemnat**

Stratul de zăpadă este compus în partea sa superioară dintr-un strat de zăpadă proaspătă, în grosimi variabile, depus peste zăpada preexistentă, compactată și înghețată în urma scăderii temperaturilor. În zonele umbrite, zăpada este întărită și înghețată spre sol. Pe văi, la altitudini de peste 1800 m pe rama nordică a Carpaților Meridionali, îndeosebi în Masivul Făgăraș, precum și în Masivul Călimani, se mențin depozite mai mari de zăpadă, în mare parte stabilizate.

Va continua să ningă în următoarele 48 de ore, iar stratul va înregistra creșteri de 10-15 cm în majoritatea masivelor și local de 20-30 cm, mai ales în Carpații Meridionali, în cei Occidentali și în nordul Carpaților Orientali. Vântul intens va favoriza transportul zăpezii și formarea de troiene în zonele adăpostite, ce vor depăși pe alocuri 60-70 cm, iar la altitudini de peste 1800 m se vor forma multiple plăci de vânt, de grosimi variabile, fără coeziune cu straturile inferioare și ușor friabile.

În aceste condiții stratul nou depus, nu va avea coeziune cu stratul vechi și compactat, peste care poate aluneca cu ușurință, ducând la declanșarea unor avalanșe de dimensiuni mici și medii, riscul declanșărilor fiind amplificat la suprasarcini.

Astfel, riscul declanșării avalanșelor va fi moderat (2) în majoritatea masivelor, iar în zonele înalte din masivelel Făgăraș, Călimani și Iezer va fi însemnat(3).

La altitudini mai mici de 1800 m, stratul de zăpadă va crește ca urmare a ninsorilor așteptate..

**Prognoza vremii în intervalul 22.12.2023 ora 20 - 25.12.2023 ora 20:**

Vremea va fi vântoasă, relativ rece în primele două zile ale intervalului și în încălzire accentuată în ultima zi. Cerul va fi mai mult noros în primele 48 de ore ale intervalului, când pe arii relativ extinse va ninge, iar cantitățile de apă vor depăși local 15-20 l/mp și izolat 25 l/mp, mai ales în Carpații Meridionali, în cei Occidentali și în nordul Carpaților Orientali, unde și stratul de zăpadă va avea creșteri mai importante. În ultimele 24 de ore ale intervalului, temperaturile vor crește accentuat, iar la altitudini joase se vor semnala local lapovițe și ploi. Vântul va avea intensificări temporare de 60-80 km/h în majoritatea masivelor, viscolind ninsoarea sau spulberând zăpada și reducând semnificativ vizibilitatea, iar în zonele înalte rafalele vor atinge 90-120 km/h. Local se va semnala ceață, asociată și cu depuneri de chiciură.

**Temperaturi prognozate în intervalul: 22.12.2023 ora 20 - 25.12.2023 ora 20:**

**Peste 1800 m: temperaturi minime**: -15…-9 grade, mai ridicate în ultima noapte spre -8..-3

 **temperaturi maxime**: -13…-8 grade sâmbătă în creștere spre -3..1 luni

**Sub 1800 m: temperaturi minime**: -11… -5 grade, mai ridicate în ultima noapte spre -4..0

 **temperaturi maxime**: -8… -4 grade sâmbătă, în creștere spre 0..7 grade luni

**Vânt la peste 2000 m:** din sector vestic și nord-vestic, cu viteze temporare de 110-120 km/h.

**Izoterma de 0 grade**: în coborâre în primele 36 de ore ale intervalului de la 1000-800 m spre 600-300 m, apoi în creștere spre 1500-1800 m.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 21.12.2023, **la staţiile cu indicativele B-9,B-27,B-23,B-16,B-30,B-25,B-13,B-15,B-20,B-28,B-17,B-29,B-26,B-21,B-12,B-24,B-22,B-5,B-14,BV-6,IS-1mobil,CJ-5,CT-7,PH-1.**

**APM Dâmboviţa** informează despre izbucnirea în data de 22.12.2023, în jurul orei 10:00, a unui incendiu de litieră pe raza localităţii Gumăneşti, comuna Conţeşti, judeţul Dâmboviţa.

A fost afectată o suprafață de 300 mp, în care au ars cca. 50 tone de dejeuri menajere cu emisii în atmosferă (degajări de fum).

Echipajele I.S.U. Dâmbovița au stins incendiul la ora 15:40..

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**